Icum ccema-nni, ileḥḥu, ileḥḥu, ileḥḥu daɣen yufa win yettɛasan tala n waman, yenna-as : “ Sani akka ad tettedduḍ a mmi akka ? ”. Yenna-as : “ Ɣer Ɛelǧiya n weḥtut ”, yenna-as : “ Ur tt-id-tettaɣeḍ ara ”, yenna-as : “ Ɛeddi ad tesweḍ tala-agi, ma teswiḍ tala-agi, ad tt-id-tawiḍ ma ulac ur tt-id-tettawiḍ ara ”. Yuɣal yeswa-tt, iruḥ, yenna-as : “ Ihi tura sɛiɣ zher ad tt-id-awiɣ ? ”. Iruḥ, yewweḍ armi d axxam nsen, llin-as-d tawwurt twala-t-id si ṭṭaq nettat, aṭas id-yettruḥun ɣur-s inexḍaben maɛna tettagi, yuɣal ahh ! Ala tinna yesɛan imawlan-is, yuɣal tesɛa baba-s tesɛa yemma-s daya. Yuɣal telli-as-d tawwurt tenna-as i taklit-nni nsen, telli-as-d tawwurt, telli-as-d, twala-t-id iɛaǧǧeb-itt, axi iɛaǧǧeb-itt akka di ṣṣifa, iɛaǧǧeb-itt, tenna-as : “ Inas ad yeqqim ihi ”, yeqqim, yuɣal iruḥ-d ɣur-s, meslayen, tenna-as : “ Ma tebɣiḍ i taɣeḍ, ma ad tqebleḍ curuṭ n baba, yesɛa baba curuṭ ”, axaṭer agad-nni id-yettruḥun ɣur-s icareḍ-d baba-s nni dɣa ttruḥun ttuɣalen, ur t-id-yettawin ara ur zmiren ara i curuṭ-nni, tenna-as : “ Ma tebɣiḍ curuṭ n baba ma tzemreḍ i curuṭ n baba atan ad iyi-taɣeḍ, ma ur tezmireḍ ara i curuṭ n baba ula ayɣer teqqimeḍ ”, yenna-as : “ Ini-iyi-d acu-ten curuṭ-agi ? ”. Nettat tameṭṭut-nni, tesɛa taxatemt, taxatemt-nni i barnen akka deg ufus-is, tenna-as : “ Baba ad ak-d-yini, ad ak-d-yini, ad tneqceḍ aḥriq deg yiwen n wass, ad teẓẓuḍ lɣars deg yiwen n wass, ad yeww deg yiwen n wass ad yeww d tibaxsisin, ad tent-id-tawiḍ di tqecwalt ”, anect-nni, deg yiwen n wass ara yexddem, tenna-as : “ Ad ak-d-yini daɣen-nni, ad tɛamreḍ lebḥer s temḥart ”, ad iɛamer lebḥar s temḥart, ad yecɛal deg-s times, tenna-as : “ Ini-as ih, ini-as kan ih, ayen id-yenna, ini-as ih ”.